Ramaphosa-uitsprake skep ‘wrywing’Dr. Pieter Groenewald. (Foto: VF Plus) “Daar is ŉ grondwetlike plig op die president van Suid-Afrika om nasiebou te bevorder en dit is daarom onaanvaarbaar dat die uitlatings van pres. Cyril Ramaphosa tydens die afskop van die ANC se veldtog teen rassisme, eerder onnodige wrywing kan veroorsaak.” So het dr. Pieter Groenewald, leier van die VF Plus, gereageer op Ramaphosa se uitlatings die afgelope naweek. Ramaphosa het onder meer die dood van George Floyd, die swart Amerikaner wat onder die knie van ŉ wit polisiebeampte gesterf het, veroordeel. Floyd se dood het tot groot rassespanning en grootskaalse oproer in Minneapolis gelei en het sedertdien oorgespoel tot landwye betogings. Sy dood is wêreldwyd en ook in Suid-Afrika betreur. Ramaphosa het die naweek gesê 26 jaar ná die aanvang van ŉ demokratiese bestel is rykdom steeds in die hande van ŉ paar wit mense en dat die armes en werkloses steeds oorwegend swart is. Ramaphosa het gesê apartheid is dalk verby, maar die nalatenskap daarvan duur voort. “Dit is die gevoel van ŉ natuurlike orde van dinge wat wit Suid-Afrikaners rassistiese uitbarstings laat maak, wat wit Suid-Afrikaners laat dink hulle het die reg om swart mense ape te noem en swart mense in ons land as karikature van diere te laat uitbeeld,” het hy gesê. Groenewald sê wanneer die president van ŉ land net van sekere, uitsonderlike voorvalle ŉ ophef maak – soos Floyd se dood in die VSA – maar oor ander gruweldade soos plaasmoorde swyg, sal hy nie nasiebou bevorder nie. “Die dood plaaslik van Collins Khosa in April vanjaar nadat hy aangerand is deur lede van die weermag en metro-polisie, is ŉ verdere voorbeeld hiervan,” sê Groenewald. Ramaphosa het wél na Khosa se dood verwys en gesê hy betreur dié voorval, asook ander voorvalle waar mense glo weens die optrede van Suid-Afrika se veiligheidsmagte dood is. Khosa, ŉ inwoner van Alexandra in Gauteng, is dood nadat soldate sy erf binnegekom en hom glo erg aangerand het. Hy is daarvan beskuldig dat hy die afsonderingsregulasies oortree het. Groenewald sê dit is bekend hoe Ramaphosa in antwoord op ŉ twiet van pres. Donald Trump van Amerika lank moorde op wit boere in Suid-Afrika ontken het en eers toegegee het dit vind plaas nadat die VF Plus in November 2018 groot druk in die parlement tydens vraetyd op hom geplaas het. “In enige samelewing is daar altyd ekstremiste onder alle bevolkingsgroepe en dit is juis die verantwoordelikheid van politieke leiers en veral van ŉ president om daarteen te waak om enkele gevalle nie te veralgemeen as die denke van alle mense van ŉ sekere bevolkingsgroep nie. In ŉ land soos Suid-Afrika met sy diverse bevolkingsamestelling moet die president alle vorms van rassisme, van swart en van wit, veroordeel. Alle mense se lewe is belangrik. Dit is die grondwetlike en morele plig van ŉ president om dit te erken en te bevorder.” Ook op sosialemediaplatforms het mense na Ramaphosa teruggekap. Een gebruiker het gesê Ramaphosa pak die skuld vir sy eie tekortkominge op ŉ minderheidsgroep terwyl mense sterf weens ŉ vals voorstelling wat haat aanblaas. Nóg ŉ gebruiker het die president se opmerkings as “verregaande” en “rassisties” bestempel.